હિંમતનગર| પેટ્રોલ -ડીઝલના ભાવમાં અતિશય વધારો થવાને પગલે કોંગ્રેસ દ્વારા 10 સપ્ટેમ્બરે ભારત બંધનું એલાન આપવામાં આવ્યુ હતું. સોમવારે યુથ કોંગ્રેસ દ્વારા હિંમતનગર શહેરની આર્ટસ એન્ડ કોમર્સ કોલેજ તથા સાયન્સ કોલેજ બંધ કરાવવામાં આવી હતી. કેટલીક ખાનગી શાળાઓ વહેલી સવારથી જ સંચાલકોએ બંધ રાખી હતી. શહેરના હાજીપુરા, જૂનાબજાર, ટાવર રોડ, સંઘરોડ, પાંચબત્તી વિસ્તારના વેપારીઓ સવારે નવ વાગ્યાથી દૂકાનો બંધ રાખવી કે ખોલવીની અવઢવમાં હતા. કોંગ્રેસી કાર્યકરો બજાર બંધ કરાવવા નીકળ્યા ત્યારે ટાવર ચોક બજારમાં કાકલૂદી કરતા નજરે પડ્યા હતા. ખાલી અડધો કલાક બંધ રાખજો પછી ખોલી નાખજોની વિનવણી કરતા હતા. બંધના એલાનને પણ ફોટોસેશન કરાવવા પૂરતુ મજાક બનાવી દીધુ હતું. દરમિયાનમાં પોલીસે 8 મહિલા સહિત 53 જેટલા કોંગ્રેસી કાર્યકરોની ડીટેઇન કર્યા હતા. અન્ય કાર્યકરોએ ખેડતસીયા રોડ પર રીલાયન્સ મોલ સહિતની દૂકાનો બંધ કરાવી હતી. મહાવીનગર, સહકારીજીન વિસ્તાર, મોતીપુરામાં બંધની અસર જોવા મળી ન હતી અન્ય બજારો પણ અગિયાર વાગ્યાથી ધમધમતા થઇ ગયા હતા.